Taks-baas dalk privaat oor ‘aanranding’ vervolgTom Moyane (Foto: ANA) ŉ Meisie (17) wat beweer Tom Moyane, die geskorste hoof van die Suid-Afrikaanse Inkomstediens, het haar tydens ŉ rusie in die gesig geskop, se ma het AfriForum genader om Moyane privaat te vervolg. Kallie Kriel, uitvoerende hoof van AfriForum, het aan Maroela Media bevestig die organisasie het Donderdag in die media gelees dat die meisie se ma AfriForum wil nader. Hulle het dus Vrydag met haar in verbinding getree. Kriel het gesê indien daar ŉ sterk saak teen Moyane is, sal hulle hom vervolg. “As jy ŉ goeie vriend van die vorige president was, kan jy nie nou sommer wegkom met so iets nie,” het Kriel gesê. Adv. Gerrie Nel, hoof van AfriForum se privaat vervolgingseenheid, het bevestig dat AfriForum 30 Julie met die ma byeenkom. “Sy het volgens haar doktersverslae en stemopnames waarin Moyane se stem na bewering in die agtergrond gehoor kan word en sal dit saambring,” het Nel gesê. Daar is in dié stadium nie meer besonderhede oor die voorval beskikbaar nie. Rapport het die afgelope naweek berig dat die meisie ŉ kind by Moyane se seun het en in Mei vanjaar tydens ŉ rusie in sy huis in Johannesburg onder meer in die gesig geskop is. Phindi Louw-Mjonondwane, woordvoerder van die Nasionale Vervolgingsgesag (NVG), het aan Maroela Media bevestig dat die NVG Moyane nié op aanklag van aanranding gaan vervolg nie aangesien “daar nie ŉ prima facie-saak teen hom is nie”.